钦定古今图书集成/方舆汇编/职方典/第1123卷 > 《殊亭记》前人
## 钦定古今图书集成/方舆汇编/职方典/第1123卷 > 《殊亭记》前人

癸卯，中扶风马珦兼理武昌，以明信严断，惠政为理，
故政不待时而成。於戏！若明而不信，严而不断，惠而
不正，虽欲理身，终不自理，况于人哉！公能令人理，使
身多暇，招我畏暑，且为凉亭。亭临大江，复出山上，佳
木相荫，常多清风，巡回极望，目不厌远。吾见公才殊
政殊迹殊，为此亭又殊，因命之曰《殊亭》。斲石刻记，立
于亭侧，庶几来者无所憾焉。